ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ನಿಮಿ
ನಿಮಿ -
	ದತ್ತಾತ್ರೇಯ ಮುನಿಯ ಮಗ. ಶ್ರೀಮಂತ ಮುನಿಯ ತಂದೆ. ಪಿತೃಪೀತ್ಯರ್ಥವಾಗಿ ಮಾಡುವ ಶ್ರಾದ್ಧಾದಿಗಳಲ್ಲಿ ಯೋಗ್ಯವಲ್ಲದ ಧಾನ್ಯ, ಶಾಕಾದಿಗಳ ವಿಚಾರವಾಗಿ ಸಂವಾದ ಮಾಡಿದನೆಂದು ಮಹಾಭಾರತದಿಂದ ತಿಳಿದು ಬರುತ್ತದೆ.

	ಸೂರ್ಯವಂಶದ ಇಕ್ಷ್ಯಾಕುವಿನ ಹನ್ನೆರಡನೆಯ ಮಗನಿಗೂ ನಿಮಿಯೆಂಬ ಹೆಸರಿದೆ. ಶಶಾದ, ವಿಕುಕ್ಷಿಯರು ಈತನ ಸಹೋದರರು. ಈತ ಗೌತಮಾಶ್ರಮದ ಸಮೀಪದಲ್ಲಿ ವೈಜಯಂತಪುರವೊಂದನ್ನು ನಿರ್ಮಿಸಿ ಅಲ್ಲಿ ಆಳುತ್ತಿದ್ದ. ಒಮ್ಮೆ ಈತ ಯಾಗಾಪೇಕ್ಷಿಯಾಗಿ ತನ್ನ ಕುಲಗುರುವಾದ ವಸಿಷ್ಠರನ್ನು ಹೋತೃವಾಗಬೇಕೆಂದು ಬಯಸಿದ. ಆಗ ವಸಿಷ್ಠ ತಾನು ಇಂದ್ರನಲ್ಲಿ ಯಜ್ಞಕಾರ್ಯಗಳನ್ನು ನಡೆಯಿಸಲು ಒಪ್ಪಿರುವ ಕಾರಣ ಅದು ಮುಗಿದ ಅನಂತರ ಬರುವುದಾಗಿ ತಿಳಿಸಿದ. ಇತ್ತ ನಿಮಿ ಗೌತಮನನ್ನು ಪೌರೋಹಿತ್ಯಕ್ಕೆ ನಿಯಮಿಸಿ ಹಿಮವತ್ಪರ್ವತದ ತಪ್ಪಲಿನಲ್ಲಿ ಯಜ್ಞದೀಕ್ಷೆಯನ್ನು ಕೈಗೊಂಡ. ಅಷ್ಟರಲ್ಲಿ ವಸಿಷ್ಠ ಇಂದ್ರನ ಯಾಗವನ್ನು ಪೂರೈಸಿ ಬರುವಾಗ ತನ್ನ ಶಿಷ್ಯ ಗೌತಮನ ಅಧಿಕಾರದಲ್ಲಿ ಯಾಗಮಾಡುತ್ತಿರುವುದನ್ನು ಕಂಡು ಕುಪಿತನಾಗಿ ನಿಮಿಗೆ ದೇಹವಿಲ್ಲದೆ ಹೋಗಲಿ ಎಂದು ಶಾಪವಿತ್ತ. ಮುನಿಯ ಶಾಪದಂತೆ ನಿಮಿ ದೇಹತ್ಯಾಗ ಮಾಡಿದ.

	ಪ್ರಜೆಗಳು ತಮ್ಮ ರಾಜ್ಯ ಅರಾಜಕವಾದುದನ್ನು ಕಂಡು ನಿಮಿಯ ಶವದ ಬಲ ತೋಳನ್ನು ಮಥಿಸಲಾಗಿ ಒಬ್ಬ ಪುರುಷ ಜನಿಸಿದ. ಅವನೇ ಜನಕ (ನೋಡಿ- ಜನಕ). ಇತ್ತ ನಿಮಿಯೂ ವಸಿಷ್ಠನಿಗೆ ಅದೇ ಶಾಪ ನೀಡಿದುದರಿಂದ ವಸಿಷ್ಠನ ಸ್ಥೂಲಶರೀರ ನಿವೃತ್ತಿಯಾಗಿ ಸೂಕ್ಷ್ಮ ಶರೀರಿಯಾದ. ಈ ಸೂಕ್ಷ್ಮ ಶರೀರ ಅನಂತರ ಮಿತ್ರಾ ವರಣರ ತೇಜಸ್ಸನ್ನು ಪ್ರವೇಶ ಮಾಡಲಾಗಿ ಅವರು ಊರ್ವಶೀ ದರ್ಶನದಿಂದ ಸ್ಖಲಿತರಾಗಲು ಅಲ್ಲೇ ವಸಿಷ್ಠ ಹೊಸ ದೇಹವನ್ನು ಪಡೆದ. (ನೋಡಿ- ವಸಿಷ್ಠ). ಈ ವೃತ್ತಾಂತ ಉತ್ತರರಾಮ ಚರಿತ್ರದಿಂದ ತಿಳಿದು ಬರುತ್ತದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ